
Løgtingsmál nr. XX/2007: Uppskot til løgtingslóg um tiltøk at minka um tubbaksnýtsluna (tubbakslógin)
(Uppskot til)*

 Løgtingslóg

 um 

tiltøk at minka um tubbaksnýtsluna (tubbakslógin)

Kapittul 1

Endamál og allýsingar

§ 1. Endamálið við hesi lóg er:

1. at tryggja øllum roykfrí umhvørvi

2. at tryggja at innandura støð og flutningsfør har almenningurin hevur atgongd eru roykfrí

3. at avmarkað marknaðarføring og sølu av tubbaki

§ 2. Í hesi lóg er at skilja:
Tubbaksvøra: Vøra, ið inniheldur evni úr tubbaksplantuni, eisini genetiskt umskapað tubbak, og sum er ætlað at roykja, tyggja, snúsa ella súgva, tó ikki apoteksvøru við nikotininnihaldi, um vøran er ætlað at hjálpa fólki at leggja av at roykja.


Innandura: Innan í bygningum og hølum, á sjógvi og á landi, loftførum, bussum, hýruvognum, skipum og bátum. Við bygningar og høli er at skilja við bygningsverk, ið eru innilokað. Á skipum og bátum er innandura at skilja við rúm á førum, ið eru innilokað.

Kapittul 2

Roykiavmarkingar

§ 3. Royking er ikki loyvd innandura: 

a. á almennum arbeiðsplássum

b. á privatum arbeiðsplássum, har fleiri enn eitt fólk starvast

c. á ansingarstøðum fyri børn, ung og vaksin

d. í skúlum, á sjúkrahúsum og í varðhaldinum

e. á støðum, har almenningurin hevur atgongd móti gjaldi ella uttan gjald

f. í flutningsførum har almenningurin hevur atgongd móti gjaldi ella uttan gjald

Stk. 2. Um privatur bústaður heilt ella partvíst verður nýttur sum arbeiðspláss, er bert loyvt at roykja í teimum hølum, sum verða nýtt sum arbeiðshølir, tá onnur starvsfólk ikki eru til arbeiðis. Loyvt er heldur ikki at roykja í hølinum, tá viðskiftafólk eru til staðar.

§ 4. Hóast ásetingarnar í § 3, kann tað í serligum førum verða loyvt at hava serlig roykirúm innandura, um ein ella fleiri av fylgjandi treytum eru loknar:

a. kamar/íbúð á ellis- og røktarheimi, bústovni, samdøgursstovni, sambýli o.l, sum er privatur bústaður hjá viðkomandi, treytað av at roykur ikki er til ampa í øðrum pørtum av bygninginum. Ikki er loyvt at roykja á kamarinum/íbúðini meðan starvsfólk eru til staðar.

b. í hølum á psykiatriskum deildum, viðgerðarstaði ella í varðhaldinum, sum leiðslan hevur góðkent sum roykirúm. 
c. kømur o.l. á ferðamannaskipum, hotellum, gistihúsum, vallaraheimum o.l. har gestir gista móti gjaldi, kann leiðslan taka avgerð um at royking er loyvd gestum í ávísum kømrum. 

d. privat arbeiðspláss, har bert eitt starvsfólk starvast, og har onnur starvsfólk ella viðskiftafólk ikki hava atgongd. 

e. kømur á skipum og bátum, fevnd av føroyskari lóg, har bert eitt starvsfólk heldur til.

Stk. 2. Landsstýrismaðurin kann í kunngerð áseta neyvari reglur um undantøkini í stk. 1 og um krøv til serlig roykirúm. 
§ 5. Í kommunalu dagrøktini er ikki loyvt at roykja í dagrøktarheiminum og í øðrum rúmum, sum verða nýtt til dagrøkt, meðan børn verða ansað.

Stk. 2. Hølir, sum fyrst og fremst eru innrættað sum spæli- og uppihaldsrúm hjá børnum í dagrøkt, skulu verða roykfrí alt samdøgrið.

Stk. 3. Landsstýrismaðurin kann í kunngerð áseta neyvari reglur um royking í dagrøkt.

§ 6. Í privatum heimum, har sum almenn ella alment fíggjað tænastuveiting verður veitt til persónliga og/ella praktiska hjálp, er ein fyritreyt fyri veitingini, at búfólk ikki roykja í tíðarskeiðnum, tá starvsfólk eru tilstaðar á bústaðnum.

Stk. 2. Ikki er loyvt starvsfólki at roykja í privatum heimum, tá tey veita almenna ella alment fíggjaða tænastuveiting til persónliga ella praktiska hjálp til búfólk.

Stk. 3. Landsstýrismaðurin kann í kunngerð áseta neyvari reglur um royking í stk. 1.

§ 7. Tann, sum eigur, rekur ella ræður yvir stovnum, støðum og flutningsførum fevnd av § 3 skal tryggja, at reglurnar um royking í hesi lóg og tilhoyrandi kunngerðum, verða fylgdar. 

Stk. 2. Persónar, sum hóast ávaring frá tí, sum rekur ella ræður yvir stovnum, støðum og flutningsførum fevnd av § 3, brýtur ásetingarnar í hesi lóg, kann verða burturvístur frá hølunum. 


Kapittul 3

Innflutningur, søla og lýsing av tubbaksvørum

§ 8. Beinleiðis ella óbeinleiðis lýsing við tubbaksvørum í bløðum, tíðarritum, bókum, kringvarpi, biografum, á alnetinum, skeltum, spjøldrum, faldarum o.ø. er ikki loyvd. 

Stk. 2. Undantikið eru sølufaldarar í loftførum. Í sølufaldarum í loftførum er loyvt at lýsa við generellum søluupplýsingum um vøruna, tó er ikki loyvt at hava mynd av tubbaksvørum í slíkum faldarum.
Stk. 3. Tubbaksvørur mugu ikki vera lutur í lýsingum fyri øðrum vørum ella tænastum.

Stk. 4. Undantiknar forboðnum eftir stk. 1, eru lýsingar í prentaðum dagbløðum og øðrum ritum, innflutt til Føroya, sum ikki eru skrivað ella prentað í Føroyum, uttan so at endamálið við tíðarritinum er at lýsa við tubbaksvørum í Føroyum.

Stk. 5. Undantiknar forboðnum eru eisini lýsingar í prentaðum ritum, sum bert verða send til sølufólk, har lýsingin er ein partur av vanligu upplýsingini til sølufólk.

Stk.6 . Undantikin er tubbaksvøra, tá hon verður brúkt í ítøkiligum upplýsingar- og ávaringartiltøkum móti royking.

§ 9. Tubbaksvørur mugu ikki verða á sjónligum støðum, har almenningurin hevur atgongd, so sum í kioskum, handlum, matstovum, gistingarhúsum, skeinki- og dansistøðum o.l.

§ 10. Loyvt er ikki at selja tubbaksvørur í sjálvtøkum.

§ 11. Tað er bert loyvt at selja tubbaksvørur í óupplatnum pakkum.

§ 12. Tað er bert loyvt at flyta inn tubbaksvørur til Føroyar til vinnuligt endamál og selja slíkar vørur, um tær eru merktar við ávaringarteksti samsvarandi reglum, ið landsstýrismaðurin hevur ásett um vandan, ið stendst av tubbaksnýtslu og innihaldslýsing av tjøruevni, nikotini, kolsúrevni v.m. 

Stk. 2. Landsstýrismaðurin ásetir nærri reglur um hámarkið fyri tey í stk. 1 nevndu evni og um vandan við tubbaksnýtslu. 

§ 13. Hvørki beinleiðis ella óbeinleiðis er loyvt at lýsa við ella á annan hátt at gera vart við/kunna um, at ávísar tubbaksvørur eru minni skaðiligar enn aðrar.

Kapittul 4

Aldursmark

§ 14. Tað er ikki loyvt at selja ella lata tubbaksvørur til persónar yngri enn 18 ár.

Stk. 2. Er ivi um aldurin á keyparanum, kann søla bert fara fram, um keyparin skjalprógvar aldur sín.


§ 15. Bert persónar, sum hava fylt 18 ár kunnu innflyta tubbaksvørur til Føroyar.

Kapittul 5

Eftirlit, revsing og gildiskoma

§ 16. Arbeiðseftirlitið, Skipaeftirlitið og Løgreglan hava alment eftirlit við, at ásetingarnar í hesi lóg verða hildnar.


§ 17. Uttan so at harðari revsing er uppiborin eftir aðrari lóggávu, verður við bót revsaður tann, sum við vilja ella grovum ósketni brýtur ásetingarnar í § 3, § 4, stk. 2, § 5, § 7, §§ 8-15 í hesi lóg og reglur ásettar í kunngerð við heimild í hesi lóg.

Stk. 2. Feløg o.o. (løgfrøðiligir persónar) kunnu koma undir revsiábyrgd eftir reglunum í kapitli 5 í revsilógini.

Stk. 3. Mál fevnd av hesi lóg, hava 5 ára fyrningarfreist og verða at fremja sum politimál.

§ 18. Henda løgtingslóg kemur í gildi 1. januar 2008.

Stk. 2. Samstundis fer úr gildi løgtingslóg nr. 61 frá 17. mai 2005 um tiltøk at minka um tubbaksnýtsluna (tubbakslógin).

Kap. 1. Almennar viðmerkingar
Ásannandi at tubbaksnýtsla er sera heilsuskaðilig, ynskir landsstýrið at seta støðugt fleiri tiltøk í verk, sum skulu minka um tubbaksnýtsluna. Hetta er somuleiðis í tráð við fólkaheilsuætlanina hjá landsstýrinum, ið hevur til endamáls, miðvíst og stigvíst at betra heilsustøðuna sum heild, hjá føroyingum.

Við støði í hesum, hevur landsstýrismaðurin í heilsumálum tí gjørt eitt uppskot til eina nýggja tubbakslóg. Lógaruppskotið er enn eitt týðandi stig á leiðini at minka um tubbaksnýtsluna og harvið at minka um heilsuskaðarnar, ið standast av royking.

Aðalmálið við lógaruppskotinum er, at tryggja øllum rættin at liva og virka í einum roykfríum umhvørvi og at víðka um rásarúmið hjá teimum, sum ikki roykja. Í lógaruppskotinum verður serliga hugsað um børnini og tey ungu, og dentur verður lagdur á at forða fyri, at tey byrja at roykja. 

 

Lógaruppskotið til nýggja tubbakslóg er orðað við støði í WHO-sáttmálanum, sum øll tey 192 limalondini í heimsheilsustovninum WHO samtyktu í mai 2003, um tiltøk at minka um tubbaksnýtsluna.

 

Orsøkin til lógaruppskotið
Tubbaksroyking hevur verið sera vanlig í øllum vesturheiminum síðani farnu øld. Seinastu 50 árini er fingin til vega sera neyv vitan um tær heilsuskaðiligu avleiðingarnar, sum standast av royking. Henda vitan er fingin til vega við víðfevndari læknaligari gransking, sum fevnir um fleiri 60.000 kanningar. Við støði í bæði nøgdini av og dygdini í hesum kanningarúrslitum, hevur tað borið til at staðfest vísindaliga, at tað er tætt samband millum royking og eina røð av sjúkum, harav fleiri av hesum eru deyðiligar. Hetta hevur havt við sær, at tiltøk at minka um tubbaksnýtsluna eru millum tey fyribyrgingarátøk, sum hava verið raðfest sera frammarliga í vesturheiminum seinastu 10-20 árini.
 
Innihald í tubbaksroyki
Í tubbaksroyki eru fleiri enn 4000 ymisk kemisk evni. Fleiri av hesum eru heilsuskaðilig: 200 av teimum eru eitrandi og 40-50 av teimum – t.d. arsenikk, benzen og formaldehyd – eru krabbameinselvandi.

 
Heilsuskaðiligu árinini av tubbaksroyking
Tað er vísindaliga staðfest, at royking er tann einstaki vandatátturin, sum er tann størsti heilsuvandin í okkara heimsparti. Tey, sum roykja, eru í øktum vanda fyri at fáa ymsar sjúkur, harav fleiri av teimum eru deyðiligar, t.d. krabbamein (t.d. í lungum, munni, hálsi, vælindi, maga, nýrum, bløðru, brisi og blóði), hjarta-æðrasjúkur og varandi lungnalíðing (eisini nevnd roykjaralungu). Samanborið við ikki-roykjarar, eru roykjarar í øktum vanda fyri at fáa eina røð av øðrum sjúkum, so sum paradentosa (bruni í tannkjøtinum), rygglíðing, hoyrnarmissur, beinbroyskni (osteoporosa), magasár, lungnabruni og psoriasis. 

Tá tær læknaligu kanningarnar verða samanbornar, sæst, at 25% av øllum krabbameinstilburðum, svarandi til umleið 90% av øllum tilburðum av lungnakrabba, standast av royking, og umleið 15% av øllum roykjarum fáa roykjaralungu.

 

Av øðrum negativum árinum á kroppin kann nevnast, at roykjarar oftari hava niðursett gitnaðarføri, at mannfólk eru í størri vanda fyri impotensi, og at kvinnur, sum roykja, koma í skiftisárini fyrr enn tær, sum ikki roykja.

Sum ein avleiðing av teimum vandamiklu sjúkunum, eru roykjarar eisini í vanda fyri at liva við eini vánaligari lívsgóðsku, orsakað av roykitengdum sjúkum. Helmingurin av øllum teimum, sum byrja at roykja sum tannáringar og halda fram við tí sum vaksin, doyggja av onkrari sjúku, sum tey hava fingið orsakað av royking. Fjórði hvør av hesum roykjarum doyr, áðrenn viðkomandi fyllir 70 ár.

 

Í juni 2004 almannakunngjørdi altjóða viðurkenda læknatíðarritið British Medical Journal eina av teimum størstu kanningunum, sum nakrantíð er gjørd um avleiðingarnar av royking. 34.439 mannligir enskir læknar luttóku í kanningini í tíðarskeiðnum 1951-2001. Tey nýggju høvuðsúrslitini eru, at sokallaðir lívstíðarroykjarar í miðal doyggja 10 ár fyrr enn tey, sum ongantíð hava roykt, og tað at halda uppat at roykja hevur við sær ein munandi hægri livialdur. Kanningin vísir, at nógv er at vinna við at leggja av at roykja, tí fyrr ein roykjari leggur av at roykja, fleiri ár kann viðkomandi rokna við at liva longri. Teir roykjarar, sum hildu uppat at roykja í 60, 50, 40, og 30 ára aldrinum, øktu liviárini við ávikavist 3, 6, 9 og 10 árum. Kanningarúrslitini geva okkum eina holla vitan um tær heilsuskaðiligu avleiðingarnar av royking og um tann lívsleingjandi vinningin við at halda uppat at roykja.
 
Í 2004 almannakunngjørdi Dansk Institut for Sundhedsvæsen (DSI) eina kanning um kostnaðin av at viðgera eina av teimum stóru tubbakstengdu fólkasjúkunum – roykjaralungu. Sambært niðurstøðuni í frágreiðingini, so vóru útreiðslurnar í 2002 av at viðgera 66.000 av hesum sjúklingum umleið 3 mia. kr., og svarar hetta til 10% av teimum samlaðu sjúkrahús- og sjúkratryggingarútreiðslunum í Danmark fyri viðgerð av persónum eldri enn 40 ár.
 
Niðurstøðurnar í kanningunum báðum eru bæði skelkandi og áhugaverdar. Royking er ein enn størri trupulleiki fyri roykjararnar, fólkaheilsuna og heilsuverkið, enn vitan hevur verið um áður, og vinningurin av at gevast at roykja er sera stórur – bæði fyri tann einstaka roykjaran og fyri samfelagið sum heild.
 

Andlát orsaka av tubbaksnýtslu
Serfrøðingar meta, at í teimum framkomnu londunum í heiminum standast 20% av øllum deyðstilburðum av roykitengdum ávum, og er hetta tal hækkandi. Í Føroyum eru ikki gjørdar kanningar, sum lýsa hvussu nógvir føroyingar doyggja orsaka av tubbakstengdum sjúkum. Men hóast hetta, so kann metingin hjá serfrøðingunum geva eina ábending um, hvussu nógvir føroyingar árliga doyggja av hesi orsøk, tí nógvir  føroyingar roykja – og fleiri av teimum roykja sera nógv. Í Føroyum doyggja árliga 400 fólk, og verður metingin hjá serfrøðingunum nýtt, merkir tað, at umleið 80 føroyingar árliga doyggja, orsakað av tubbakstengdum sjúkum.
WHO hevur í fleiri ár víst á, hvussu heilsuskaðilig tubbaksnýtsla er. WHO hevur roknað seg fram til, at tað árliga doyggja umleið 5 mió. menniskju í heiminum av roykitengdum sjúkum. WHO væntar, at hetta talið fer at hækka til 10 mió. menniskju innan 2020, um tiltøk ikki verða sett í verk at avmarka tubbaksnýtsluna. 
 
 
Passiv royking
Seinastu árini er vitanin um tey heilsuskaðiligu árinini av passivari royking økt munandi. Síðani mitt í 1980’unum eru vísindaligar kanningar gjørdar, sum hava prógvað, at passiv royking er sera vandamikil fyri heilsuna hjá fólki. Altjóða stovnurin undir WHO fyri krabbameinsgransking International Agency for Reaserch on Cancer (IARC), staðfesti í 2002 í eini stakritgerð (monografi) um tubbaksroyk og passiva royking, at passiv royking er krabbameinselvandi. Í eini røð av vísindaligum kanningum er tað staðfest, at tað er haldgóð próvførsla fyri sambandinum millum passiva royking og lungnakrabbamein. Aðrar vísindaligar kanningar hava víst, at tað er grundaður illgrunið um sambandið millum passiva royking og eina røð av øðrum krabbameinssløgum. Somuleiðis er tað vísundaliga staðfest, at passiv royking økir um vandan fyri at fáa hjartasjúkur, varandi sjúkueyðkenni í andaleiðini og viðførir, at sjúkur so sum astma og ovurviðkvæmi, gerast verri. Serliga smábørn og fólk við langtíðarsjúkum eru í vandabólkinum. 

Børn eru serliga viðbrekin, tá tað snýr seg um passiva royking. Staðfest er, at børn ið eru fyri passivari royking, eru í tvífalt so stórum vanda fyri at fáa krím, hosta, trupulleikar við andadráttinum, millumoyrnabruna, lungnapípubruna (bronkitis) og lungnabruna, sum børn, ið ikki eru fyri passivari royking. Ein kanning frá 2004 vísir, at í Danmark verða árliga umleið 2.000 børn innløgd á sjúkrahúsum og onnur umleið 2.000 koma til ambulanta viðgerð á sjúkrahúsum, tí tey eru fyri passivari royking. Viðtalur hjá kommunulækna eru ikki við í hesum hagtølum, og tí er talið av børnum, sum hava ampað av og gerast sjúk av passivari royking nógv hægri. Hagtølini kunnu geva eina ábending um støðuna á hesum økinum í Føroyum, tí føroyingar og danir roykja nøkulunda eins nógv. Verða donsku hagtølini nýtt um føroysk viðurskifti, merkir tað, at árliga verða eini 20 børn innløgd, og onnur 20 koma í ambulanta viðgerð á sjúkrahúsi orsakað av passivari royking.

Síðani 2005 hevur lungnakrabbamein elvt av passivari royking, verið á listanum hjá danska Arbejdsskadestyrelsen yvir arbeiðsskaðar.

Serfrøðingar eru ósamdir á máli um, hvussu nógv fólk doyggja av passivari royking. Men sambært danska Heilsustýrinum doyggja í minsta lagi 150 danir árliga av hesi orsøk. Vanligastu deyðsorsøkirnar eru lungnakrabbi og hjartasjúkur. Danska Heilsustýrið vísir á, at hesi andlát kundu verið fyribyrgd, um tann passiva roykingin minkaði. 

Grundgevingin fyri at seta í verk forboð móti royking innandura er, at tað er tann virknasti hátturin til tess at verja bæði starvsfólk, búðfólk og viðskiftafólk móti teimum heilsuskaðiligu árinunum av passivari royking. Verður roykt í einum rúmi, verður tað dálkað við teimum skaðiligu evnunum, sum eru í tubbaksroyki. Roykurin spreiðir seg síðani til onnur rúm í bygninginum. Í eini roynd at forða fyri at roykurin spreiðir seg, hava fyritøkur og stovnar bæði í Føroyum og uttanlands, roynt seg við m.a. serstøkum roykirúmum, roykikabinum og ymsum tólum til útlufting. Ein bólkur av serfrøðingum innan útlufting, sum Federal Occupation Safety and Health Administration og The American Conference of Govermental Industrial Hygienist setti, staðfesti í 2000, at slík tiltøk ikki verja móti teimum heilsuskaðiligu árinunum, ið standast av passivara royking.

Luftgóðskukanning

Sum ein partur av eini heimsumfatandi kanning av innandura luftgóðsku og passivum royki, sum stovnarnir International Agency for Research on Cancer, Roswell Park Cancer Institut og Harvard School of Public Health skipaðu fyri í 2005 – 2006, kannaði Fyribyrgingarráðið í 2006 luftgóðskuna á 24 ymsum støðum í Føroyum. 

Mátingar vórðu gjørdar á dansistøðum, matstovum, handlum, hotellum, skrivstovum, skúlum og á flogvøllinum. Mátingarnar hjá Fyribyrgingarráðnum vístu, at á teimum støðum, har innandura royking er loyvd, er luftin meira dálkað enn á innandura støðum, har royking ikki er loyvd. Hetta er serliga galdandi á dansistøðum, har luftdálkingin er sera høg og á matstovum, hóast luftdálkingin har ikki var eins høg sum á dansistøðunum. 

Orsakað av tí høgu luftdálkingini eru starvsfólk á dansistøðum og á matstovum í øktum heilsuvanda, meðan tey eru til arbeiðis. Landsstýrið er av tí áskoðan, at eisini hesi starvsfólk hava rætt til eitt arbeiðsumhvørvi, sum ikki hevur við sær óneyðugar heilsuvandar. Tað er tí serliga við atliti at heilsustøðuni hjá hesum starvsfólkum – og eisini viðskiftafólkum á dansistøðum og matstovum – at landsstýrið sum nakað nýtt skjýtur upp í lógaruppskotinum, at matstovur, dansi- og skeinkistøð skulu verða roykfrí.

 
Við lógaruppskotinum um tiltøk at minka um tubbaksnýtsluna, ynskir landsstýrið at verja øll fólk móti passivari royking, og verður hetta gjørt við at veita teimum eini lógartryggjað rættindi at vera í einum roykfríum umhvørvi.

Roykivanar hjá føroyingum – og serliga børnum og ungum
Bæði Fyribyrgingarráðið og Deildin fyri Arbeiðs- og Almannaheilsu hava kannað roykivanar hjá føroyingum, og vísa hesar kanningar, at føroyingar – og serliga føroyskur ungdómur – roykja nógv. 

 

Fyribyrgingarráðið hevur kannað roykivanarnar hjá føroyingum 15 ár og eldri síðani 2002. Kanningarnar vísa, at nógvir føroyingar roykja, hóast talið av roykjarum er lækkað í hesum tíðarskeiðnum. Í 2002 royktu 41% og av hesum royktu 36% dagliga. Í 2006 var talið av roykjarum 32% og av hesum royktu 26% dagliga. Nærum eins nógvir menn sum kvinnur roykja. Í 2006 royktu 28% av kvinnunum og 24% av monnunum.

Kanningarnar hjá Fyribyrgingarráðnum vísa, at talið av stórroykjarum, t.v.s. tey sum roykja 15 ella fleiri sigarettir dagliga, er hækkað øll árini síðani 2003, men í 2006 er talið lækkað nakað. Talið av teimum, sum roykja færri enn 15 sigarettir, er fallið øll árini síðani 2003, men í 2006 hækkar hetta talið.

 
Í kanningunum av roykivanunum hjá ungum, sum Fyribyrgingarráðið og Deildin fyri Arbeiðs- og Almannaheilsu hava gjørt, sæst, hví orsøk er til serliga at venda átøkunum móti børnum og ungum, tá tað snýr seg um framhaldandi at minka um tubbaksnýtsluna. Í kanningini hjá Fyribyrgingarráðnum frá 2003 vóru fólk spurd um, hvussu gomul tey vóru, tá tey byrjaðu at roykja. 84% av teimum spurdu svaraðu, at tey vóru yngri enn 20 ár, 78% byrjaðu at roykja, tá tey vóru yngri enn 18 ár. Heili 38% byrjaðu at roykja sum 14 – 15 ára gomul, og tað er sostatt tann aldursbólkurin, har tey flestu byrja at roykja. Kanningin hjá Fyribyrgingarráðnum vísir eisini, at sera fá byrja at roykja, tá tey eru eldri enn 20 ár. 
 
Føroyskur ungdómur roykir eisini sera nógv, samanborið við ungdómar úr øðrum londum. Hetta sæst í sonevndu ESPAD frágreiðingini, sum fevnir um kanningar av alkohol-, tubbaks- og øðrum rúsevnisvanum og rúsevnisnýtslu millum 15-16 ára gomul í 35 evropeiskum londum. Nýggjasta ESPAD frágreiðingin frá 2003 vísir, at heili 41% av føroyska ungdóminum í nevnda aldursbólki søgdu seg hava roykt í tíðarskeiðnum seinastu 30 dagarnar.  Sambært kanningini hjá Deildini fyri Arbeiðs- og Almannaheilsu, sum varð gjørd í 2003, roykja 33% av næmingunum í 9. flokki dagliga (t.v.s. 15-16 ára gomul).
 
18 ára aldursmark
Kanningar vísa, at tætt samband er millum roykivanar og heilsutrupulleikar, og tí er tað týdningarmikið, at serliga børn og ung ikki byrja at roykja – ella at byrjunaraldurin, í hvussu so er, hækkar. 
 
Danska Heilsustýrið vísir á, at byrjunaraldurin hjá roykjarum hevur ávirkan á, hvørji skaðaárinini vera seinni í lívinum, elvd av royking. Hetta kemst av, at jú fyrr ein persónur byrjar at roykja, tess størri eru sannlíkindini fyri, at viðkomandi framhaldandi fer at roykja sum vaksin, og tess størri er vandin fyri at fáa – og doyggja av – roykitengdum sjúkum. Tey, sum byrja at roykja, meðan tey eru ung, hava truplari við at gevast aftur, tá tey eru vorðin vaksin. Tað er tískil fyribyrgjandi í sær sjálvum at hækka byrjunaraldurin fyri royking.
 
Læknar vísa á, at byrja børn at roykja, áðrenn lungu teirra eru fullvaksin, minkar vøksturin í lungnavirkninum hjá teimum, og tey fáa ikki ætlaðu lungamegina.

Eitt av aðalmálunum við lógaruppskotinum er at forða fyri, at børn og ung byrja at roykja, og at skipa soleiðis fyri, at royking ikki er partur av gerandisdegnum hjá teimum. Landsstýrið ásannar, at fyri at røkka hesum aðalmáli, er støðugt neyðugt at seta fleiri tiltøk í verk á hesum økinum. 

Við støði í hesum, verður tað sambært lógaruppskotinum skotið upp, at nevna nágreiniliga í lógini, at loyvt er ikki at roykja í skúlum og á ansingarstøðum fyri børn og ung. Hetta er ein herðing samanborið við galdandi lóg, har tað er ásett, at loyvt er ikki at roykja á almennum stovnum. Sum nakað nýtt verður skotið upp, at tað ikki er loyvt at roykja í dagrøktarheimum, meðan børn verða ansað. Sambært tubbakslógini, er aldursmarkið fyri nær persónar kunnu keypa tubbaksvørur, ásett til 18 ár. Við hesum átøkum, ynskir landsstýrið at senda ein greiðan boðskap um, at royking og tubbaksvørur ikki eiga at vera partur av lívinum hjá børnum og ungum. Orsøkirnar til at seta í gildi slík tiltøk eru fleiri: tað er vísundaliga prógvað, at passiv royking er sera heilsuskaðilig; vandin fyri heilsuskaðiligum árinum er størri, fyrr ein persónur byrjar at roykja og 18 ára aldursmark er ásett, tí tað er myndugleikaaldur. Landsstýrið vónar, at tiltøkini fara at hava við sær, at børn og ung ikki byrja at roykja – ella í øðrum lagi at aldurin fyri, nær tey byrja at roykja, hækkar.
 
Ein av størstu framleiðarunum av tubbaksvørum í heiminum, Philip Morris, mælti í eini hoyring í 2000 í bretska undirhúsinum til, at aldursmarkið fyri, nær persónar kunnu keypa tubbaksvørur, verður sett til 18 ár. Grundgevingin hjá Philip Morris fyri at seta eitt 18 ára aldursmark er, at royking er ætlað vaksnum, tí tubbaksvørur eru heilsuskaðiligar og vanaskapandi. Philip Morris mælti í hoyringini til, at tiltøk verða sett í verk at fyribyrgja royking millum børn og ung.
 
WHO sáttmálin um tubbak
Lógaruppskotið um tiltøk at minka um tubbaksnýtsluna er orðað, so tað er í samsvari við millumtjóða rammusáttmálan hjá Alheimsheilsustovninum WHO um tubbakseftirlit, nevndur Framework Convention on Tobacco Control (styttur FCTC). Øll 192 limalondini samtyktu á fundi tann 21. mai 2003 millumtjóðasáttmálan. Millumtjóðasáttmálin skal regulera tey mest týðandi viðurskiftini á tubbaksøkinum, herundir smugling, tollfría sølu, lýsing, sponsorering og merking av tubbaksvørum. Somuleiðis leggur millumtjóðasáttmálin upp til, at øll londini seta í gildi eitt forboð móti sølu av tubbaksvørum til børn og ung.

 

Tað, at millumtjóðasáttmálin varð samtyktur, var síðsta stigið í eini tilgongd, sum byrjaði í 1999, tá WHO gjørdi av at seta á stovn ein millumtjóðastovn, sum allir limirnir í felagsskapinum kundu luttaka í, við tí fyri eyga at orða og samráðast um ein millumtjóða sáttmála fyri at avmarka tubbaksnýtslu.

 

Millumtjóðasáttmálin skal lutvíst stuðla átøkum í hvørjum einstøkum landi sær og lutvíst hava eina støðu til røðina av vandaspurningum, sum gera seg galdandi tvørtur um landamørk, í eini roynd at venda tí negativu gongdini í tubbaksnýtsluni í heiminum. Í heiminum í dag roykir umleið triði hvør vaksin, og svarar hetta til umleið 1,2 mia. menniskju. Heimsbankin hevur mett, at hetta tal fer at økjast til 1,6 mia. menniskju í 2025. Á eini røð av økjum sum t.d. avgjøldum á tubbaksvørum, lýsingum, sponsorering, merking av tubbaksvørum og tiltøkum móti smugling er galdandi, at ein fyritreyt fyri eini effektivari regulering er samskipan á altjóða støði.
 
Millumtjóða sáttmálin snýr seg um tey mest týðandi viðurskiftini á tubbaksøkinum, so sum:
 
Merkja vørurnar – sambært millumtjóðasáttmálanum skulu í minsta lagi 30%, men helst 50% ella meira av tí sjónligu og mest týðandi flatuni av innpakninginum av tubbaksvøruni, bera ávaringar um heilsuvandan. Millumtjóðasáttmálin leggur eisini upp til, at partarnir skulu forbjóða villeiðandi málburði, sum kann geva eina ábending um, at vøran er minni skaðilig enn aðrar vørur, t.d. við at nýta heiti sum ”light”, ”mild” ella ”lavt tjæreindhold”.
 
Lýsingar–partarnir skulu arbeiða fyri, at forboð verður sett fyri at lýsa við tubbaksvørum innan fimm ár, eftir at millumtjóðasáttmálin er settur í gildi. Í londum, sum orsakað av stýrisskipanarligum ávum ikki kunnu seta í gildi eitt forboð móti lýsingum, sølufremjandi tiltøkum og sponsorering, skulu hesi avmarkast.
 
Skattur og avgjøld – í millumtjóðasáttmálanum verður tað viðurkent, at tiltøk so sum avgjøld eru ein týdningarmikil táttur í at avmarka nýtsluna, og at partarnir skulu taka atlit at fólkaheilsuni, tá tiltøk verða sett í gildi, sum viðvíkja avgjøldum og prísum á tubbaksvørum. 
 
Fígging – millumtjóðasáttmálin leggur upp til, at partarnir skulu veita fíggjarligan stuðul til átøk á tubbaksøkinum í hvørjum landi sær. 
 
Ólóglig søla – í millumtjóðasáttmálanum verður tað viðurkent, at ein avgerandi táttur í tubbakseftirlitinum er at beina fyri smugling, ólógligari framleiðslu og eftirgjørdum tubbaksvørum, herundir at menna eina effektiva skipan, sum kann spora slíkar vørur, og at londini hvør sær seta í gildi lógir á økinum.
 
Sambært millumtjóðasáttmálanum, skulu londini harafturat skipa fyri tilboðum um at halda uppat at roykja og upplýsa um tær heilsuskaðiligu avleiðingarnar, ið standast av royking. Londini skulu eisini banna sølu av tubbakki til børn og ung og avmarka støðini, har fólk kunnu vera fyri passivari royking.
 
Tubbakspolitikkur í Evropeiska Samveldinum (ES)
Síðani 1989 hevur ES arbeitt fyri at fáa somu lógir og reglur viðvíkjandi tubbaki at galda í øllum limalondunum. Í londunum í ES er royking ikki loyvd í almennum bygningum, flutningsførum, í heilsuverkinum, í skúlum og atlit skulu takast til tey, sum ikki roykja. Forboð er móti tubbakslýsingum í prentaðum miðlum, útvarpi, sjónvarpi og biohallum. Tó er framvegis loyvt at lýsa við tubbaksvørum á sølustøðum.
 
Galdandi rættur
Tubbaksøkið verður í dag regulerað sambært niðanfyristandandi lóg:
 
a)      Løgtingslóg nr. 61 frá 17. mai 2005 um tiltøk at minka um tubbaksnýtsluna (tubbakslógin). 

Innihaldið í galdandi tubbakslóg 
Galdandi tubbakslóg er løgtingslóg nr. 61 frá 17. mai 2005 um tiltøk at minka um tubbaksnýtsluna (tubbakslógin). Endamálið við tubbakslógini er at tryggja øllum rættin at liva og virka í einum roykfríum umhvørvi, at víðka um rásarúmið hjá teimum, sum ikki roykja og harvið at minka um skaðarnar, sum standast av tubbaksnýtslu. Í lógini er ásett, at tað ikki er loyvt at roykja á almennum stovnum. Loyvt er ikki at selja tubbaksvørur til persónar yngri enn 18 ár. Somuleiðis er ásett í lógini, at tubbaksvørur skulu vera merktar samsvarandi lógini, áðrenn søla kann fara fram og loyvt er ikki at lýsa við tubbaksvørum. Lógin heimilar landsstýrinum at áseta hámørk fyri evnum í tubbaksvørum.
 
Innihaldið í lógaruppskotinum
Endamálið við uppskotinum til eina nýggja tubbakslóg er, eins og í galdandi lóg, at tryggja øllum rættin til at liva og virka í einum roykfríum umhvørvi og víðka um rásarúmið hjá teimum, sum ikki roykja. Ynskt verður at røkka endamálinum við ymsum átøkum, sum bæði saman og hvør sær, skulu vera við til at minka um tubbaksnýtsluna og skaðiligu avleiðingarnar av henni.

Í galdandi tubbakslóg hava starvsfólk á tí almenna arbeiðsmarknaðinum eini lógartryggjað rættindi til at virka í einum roykfríum umhvørvi. Sambært lógaruppskotinum verða hesi rættindi víðka, so tey eisini fara at fevna um starvsfólk á privata arbeiðsmarknaðinum og um viðskiftafólk. Hetta hevur við sær, at tað ikki longur verður loyvt at roykja innandura á privatum arbeiðsplássum, har fleiri enn eitt fólk starvast, á matstovum, dansi- og skeinkistøðum, á støðum, har almenningurin hevur atgongd móti gjaldi ella uttan gjald, í dagrøktarheimum, meðan ansing fer fram og  í privatum heimum, meðan almenn ella alment fíggja tænastuveiting verður veitt til persónliga og/ella praktiska hjálp.

Sambært uppskotinum ber í serligum førum til at gera undantøk frá ásetingini um forboð móti royking innandura, treyta av, at roykurin ikki er til ampa fyri onnur. Undantøk kunnu verða gjørd á psykiatriskum deildum, stovnum, sum bæði eru bústaður hjá búfólkum og arbeiðspláss hjá starvsfólkum t.d. ellis- og røktarheimum og sambýlum, á privatum arbeiðsplássum, har bert eitt fólk starvast, í kømrum á hotellum o.l. og skipum.

Hesar broytingar hava somuleiðis við sær, at fólk ikki eru í vanda fyri passivari royking á arbeiðsplássinum ella í frítíðini, um so er, at tiltøkini fara fram innandura á stovnum, á støðum, har almenningurin hevur atgongd móti gjaldi ella uttan gjald.

Í lógaruppskotinum – eins og í galdandi tubbakslóg – verður serliga hugsað um børnini og tey ungu, og dentur verður lagdur á, at royking ikki skal vera ein partur av gerandisdegnum hjá teimum. Við støði í hesum verður tað nú ásett í lógini, at loyvt er ikki at roykja innandura á ansingarstøðum fyri børn og ung og í skúlum. Hetta er ein herðing samanborið við galdandi lóg, har tað er ásett, at loyvt er ikki at roykja á almennum stovnum. Sum nakað nýtt verður skotið upp, at tað ikki longur verður loyvt at roykja í tí kommunalu dagrøktini, meðan børn verða ansað. Hesi tiltøkini hava bæði til endamáls at verja børnini og tey ungu móti passivari royking og at forða fyri at tey byrja at roykja – ella í øðrum lagi at tey útseta byrjanaraldurin.

Sambært lógaruppskotinum verður aldursmarkið fyri, nær persónar kunnu keypa tubbaksvørur – eins og í galdandi lóg – 18 ár. Hetta verður gjørt í eini roynd at hækka aldurin fyri, nær persónar byrja at royka. 
 

Sambært tubbakslógini er bann fyri beinleiðis og óbeinleiðis lýsingum við tubbaksvørum. Men hóast hesa áseting fer ein óbeinleiðis lýsing fram við tubbaksvørum á sølustøðunum, tí hesar vørur eru á mest sjónligu støðunum á hesum støðum. At tubbaksvørur eru á sjónligum støðum í sølustøðunum, verður mett sum ein lýsing fyri hesum vørum. Av somu orsøk verður skotið upp, at tað ikki verður loyvt at hava tubbaksvørur á sjónligum støðum á sølustøðunum, har sum almenningurin hevur atgongd. Einhvør lýsing fyri vørum fremur søluna, so ætlandi fer hetta átakið at tálma nýtsluni av tubbaksvørum, og fer tað sostatt at hava við sær eina fyribyrgjandi ávirkan.

Eins og í galdandi lóg, verður tað bert loyvt at selja tubbaksvørur í óupplatnum pakkum, og somuleiðis skulu pakkarnir vera merktir við ávaringartekstum, sum m.a. skulu snúgva seg um tey skaðiligu árinini av tubbaksnýtslu og um innihaldi í tubbaksvørum. Landsstýrismaðurin ásetir reglur um ávaringaratekstir á tubbaksvørum, sum fevna um upplýsing um vandan við tubbaksnýtslu og um hámark fyri evnunum í tubbaksvørum.
Sum nakað nýtt verður skotið upp, at tað ikki er loyvt at lýsa við at summar tubbaksvørur eru minni skaðiligar enn aðrar. 
 
Kap. 2. Avleiðingar av uppskotinum
 
Fíggjarligar/búskaparligar avleiðingar

Lógaruppskotið fer at hava við sær fíggjarligar avleiðingar fyri landið. Um tubbaksnýtslan minkar, hevur tað við sær, at upphæddin av avgjøldum til landskassan minkar. Sum frálíður fer tann ætlaða minkaða tubbaksnýtslan at hava við sær, at færri persónar fáa sjúkur orsakað av tubbaksnýtslu, og sostatt kann landskassin spara kostnaðin av slíkum sjúkuviðgerðum.
Lógaruppskotið hevur við sær fíggjarligar avleiðingar fyri vinnulívið. Endamálið við lógaruppskotinum er at minka um tubbaksnýtsluna og harvið eisini tubbakssøluna. Minkar sølan av tubbaksvørum, fer hetta at hava við sær eina minni inntøku fyri tann partina av vinnuni, sum selur tubbaksvørur.

Lógaruppskotið hevur ikki við sær fíggjarligar avleiðingar fyri kommunur og pláss/øki í landinum. 

Umsitingarligar avleiðingar
Lógaruppskotið hevur við sær umsitingarligar avleiðingar fyri eftirlitsstovnarnar. Skipaeftirlitið og Arbeiðseftirlitið røkja frammanundan eftirlit við arbeiðsplássum, og fer henda lógarbroyting at hava við sær eyka arbeiði fyri stovnarnar.

Umhvørvisligar avleiðingar

Lógaruppskotið hevur við sær umhvørvisligar avleiðingar fyri innandura arbeiðspláss og støð, har almenningurin hevur atgongd móti gjaldi ella uttan gjald, tí sambært lógaruppskotinum fer luftgóðskan at batna. Lógaruppskotið hevur ikki við sær umhvørvisligar avleiðingar fyri nátturuna. 

Avleiðingar í mun til altjóða avtalur og reglur

Lógaruppskotið hevur ikki við sær avleiðingar í mun til altjóða avtalur og reglur.

Sosialar avleiðingar

Lógaruppskotið hevur við sær sosialar avleiðingar, tí tað avmarkar møguleikarnar fyri royking innandura.

Ummæli
Tann 11. september 2007 varð uppskotið til nýggja løgtingslóg um tiltøk at minka um tubbaksnýtsluna sent til ummælis hjá viðkomandi stovnum, ráðum og feløgum (sí fylgiskjal 1).

Ummæli eru komin frá:

 
 
 

Kap. 3. Serligar viðmerkingar

Til § 1:

Endamálið við uppskotinum til nýggja tubbakslóg er, at skipað verður soleiðis fyri, at øllum persónum verður tryggjaður ein lógarfestur rættur til at kunna halda til og virka í einum roykfríum umhvørvi, og at víðka rásarúmið hjá teimum, sum ikki roykja. Somuleiðis heimilar lógaruppskotið, at tiltøk verða sett í verk, hvørs endamál eru at minka um skaðarnar, sum hava staðist ella kunnu standast av tubbaksnýtslu.
 
Til § 2:

Sambært lógaruppskotinum eru allar tubbaksvørur so sum sigarettir, seruttir, sigarir, píputubbak, snús og skrá fevndar av tubbakslógini. Í hesum sambandi verður tubbaksvøra at skilja sum vøra ella partur av tubbaksvøru, sum er viðgjørd ella tilvirkað á ein serligan hátt, genetisk umskapaðar tubbaksplantur, tubbak, sum verður roykt, tugt, snúsað ella sogið v.m. 
 
Undantiknar frá uppskotinum til tubbakslóg eru apoteksvørur, ið innihalda nikotin. Undantakið er tó treytað av, at apoteksvøran verður nýtt sum ein hjálp hjá roykjarum at gevast við at roykja.

Til § 3:

Í hesi grein er ásett, at tað ikki er loyvt starvsfólki, næmingum, viðskiftafólki ella øðrum at roykja innandura innan virkisøki lógarinnar. Virkisøkið hjá lógini fevnir um almenn arbeiðspláss, privat arbeiðspláss, har fleiri enn eitt fólk starvast, almennar stovnar, støð og flutningsfør, har almenningurin hevur atgongd móti gjaldi ella uttan gjald, matstovur, dansi- og skeinkistøð.

Við almennar stovnar er at skilja stovnar, sum tað almenna heilt ella partvíst á einhvønn hátt eigur, rekur og/ella fíggjar. Fevnd av hesi áseting eru skúlar, frítíðarskúlar, ítróttahallir, sjúkrahús, dag- og ansingarstovnar, dagrøkt meðan ansing fer fram, bústovnar, ellis- og røktarheim, flutningsfør, farstøðir o.s.fr.

Við innandura arbeiðspláss er at skilja hølir, har ein ella fleiri arbeiðstakarar arbeiða. Roykiforboðið er galdandi í øllum innandura hølum í bygninginum. 

Við flutningsfør er at skilja før til fólkaflutning, har almenningurin hevur atgongd, t.d. hýruvognar, bussar, ferjur, bátar, flogfør og tyrlur.

Matstovur, skeinki- og dansistøð eru at skilja støð, har almenningurin hevur atgongd móti gjaldi ella uttan gjald og har sum søla av mati og/ella drekkivørum fer fram. Sum dømi kann nevnast matstovur á hotellum, í handlum og sølumiðstøðum, kaféir, ølklubbar o.l. Lógin fevnir ikki um uttandura matstovur, skeinki- og dansistøð.

Lógin fevnir ikki um privatar bústaðir og felagsskapir, har almenningurin ikki hevur atgongd. Um tann privati bústaðurin verður nýttur sum arbeiðspláss, er tubbakslógin galdandi, meðan arbeitt verður og møgulig uttanhýsis arbeiðsmegi ella viðskiftafólk eru til staðar.

Til § 4:

Í hesi grein er ásett, at tað í serligum førum er heimild til at gera undantøk frá ásetingini í § 3, um forboð móti royking innandura. 

Undantak frá ásetingini í § 3, kann verða gjørt í serstøkum hølum á psykiatriskum deildum á sjúkrahúsum og á bústovnum, sambýlum, ellis- og røktarheimum og líknandi stovnum, sum bæði er privatur bústaður hjá búfólkum og samstundis er arbeiðspláss hjá starvsfólkum. Búfólkini gera sjálvi av, um tað er loyvt at roykja á privata bústaði teirra, t.v.s. á kamarinum ella í teimum hølum, sum er privati bústaðurin hjá teimum. Tað er tó ikki loyvt at roykja í hesum hølum, meðan starvsfólk eru tilstaðar.

Á privatum arbeiðsplássum, har bert eitt fólk starvast, ger starvsfólki sjálvt av, um tað kann verða roykt á arbeiðsplássinum ella ikki. Loyvt er tó ikki at roykja, meðan viðskiftafólk eru tilstaðar.

Leiðslan á ferðamannaskipum, hotellum o.l. har gestir gista móti gjaldi kann gera av, at tað er loyvt at roykja í ávísum kømrum. Hetta kemst av at hotelkømur, kømur á ferðamannaskipum o.l. skulu tulkast sum fyribils privatur bústaður hjá gjaldandi gestunum.

Somuleiðis kann verða loyvt starvsfólkum umborð á skipum og bátum, sum eru fevnd av føroyskari lóg um arbeiðsumhvørvi, at roykja á kamarinum hjá sær. Hetta kemst av, at kamarið skal tulkast sum fyribils privatur bústaður hjá tí einstaka starvsfólkinum, meðan túrurin varar. Loyvt er tó ikki at roykja á kamarinum, um onnur starvsfólk somuleiðis nýta kamarið sum bústað á sama túri.

Landsstýrismanninum er heimilað at áseta nærri reglur um serlig krøv til roykirúm.

Til § 5:
Sambært lógaruppskotinum er ikki loyvt at roykja á støðum, í heimum o.l., sum verða nýtt til at ansa børnum í kommunalu dagrøktini. Forboðið er galdandi meðan barnaansingin fer fram. Um tað verður roykt í hølunum uttanfyri upplatingartíðina hjá kommunalu dagrøktini, skal dagrøktarin útlufta hølini væl og virðiliga, áðrenn dagrøktin letur upp aftur. Hølir sum fyrst og fremst eru innrættað til spæli- og uppihaldsrúm hjá børnum, skulu verða roykfrí alt samdøgrið. Ásetingin fevnir um dagrøktaran, tey sum búgva í bústaðnum, har dagrøkt fer fram, vitjandi, foreldur at børnum í dagrøkt v.m. Tað áliggur dagrøktaranum, at tryggja at ásetingin um roykfrítt umhvørvi verður fylgd, meðan barnaansing fer fram í dagrøktarheiminum. Um dagrøktarin ikki lýkur ásetingarnar í hesi lóg, kann arbeiðsgevarin t.v.s. tann kommunali myndugleikin gera av at siga upp sáttmálan við viðkomandi dagrøktara. 
Til § 6:
Til tess at tryggja starvsfólkum, t.d. heimahjálpum og stuðlum, sum veita eina tænastuveiting til búfólk í privata heimi teirra eitt roykfrítt umhvørvi, er tað í hesi grein ásett, at ein fortreyt fyri, at tann almenna tænastuveitingin kann fara fram, er, at tað ikki verður roykt í teimum rúmum í heiminum, har tænastuveitingin fer fram, meðan starvsfólk eru tilstaðar og veita persónliga og/ella praktiska hjálp til búfólkið. Somuleiðis er ikki loyvt starvsfólki at roykja, meðan tey veita nevndu veitingar heima hjá fólki.

Til § 7: 
Sambært hesi áseting er tað tann ella tey, sum eiga, reka ella ráða yvir stovnum,  støðum og flutningsførum, ið eru fevnd av hesi lóg, sum skulu tryggja, at ásetingarnar um roykfrítt umhvørvi verða hildnar. Meginreglan er, at arbeiðsgevarin hevur skyldu til at tryggja, at royking bert kann fara fram sambært ásetingunum í hesi lóg. Hetta er galdandi bæði tá talan er um almennan ella privatan arbeiðsgevara. Í almenna starvsfólkapolitikkinum, lógum, sáttmálum millum fakfeløg og arbeiðsgevarafeløg v.m. eru ásetingar um, hvørji tiltøk kunnu setast í verk um starvsfólk ikki halda galdandi reglur.

Sambært ásetingini í § 7, stk. 2 verður skotið upp, at persónar, sum bróta ásetingarnar í hesi lóg kunnu burturvísast frá hølinum. Hvussu leingi ein burturvísing skal verða, má støða takast til í hvørjum einstøkum føri við atliti at umstøðunum.

Til § 8:
Meginreglan í lógaruppskotinum er, at lýsing við tubbaksvørum ikki er loyvd. Fevnd av hesi áseting eru bæði beinleiðis, óbeinleiðis ella duld lýsing við tubbaksvørum. Heldur ikki er loyvt tubbaksvørum at vera partur í lýsingum fyri øðrum vørum ella tænastum. 
 
Sambært lógaruppskotinum verður sostatt ikki loyvt at lýsa við tubbaksvørum í bløðum, tíðarritum, bókum, filmum, á alnetinum, skeltum, spjøldrum, sølustøðum o.s.fr. Skelti, spjøldur o.l., sum eru ætlað at fremja sølu ella gera vart við sølu av tubbaksvørum, mugu ikki vera á sjónligum støðum, har almenningurin hevur atgongd, eitt nú í kioskum, handlum, matstovum og skeinkistovum. Forboðið fevnir bæði um uttandura og innandura skelti, spjøldur v.m. Loyvt verður ikki fyritøkum ella øðrum at lýsa á alnótini, um so er, at lýsingin er ætlað borgarum í Føroyum, heldur ikki er loyvt virkjum, fyritøkum og sølustøðum annars, sum hava heimstað í Føroyum, at lýsa við tubbaksvørum. Lýsingarbannið fevnir eisini um lýsingar við tubbaksvørum á alnótini, t.v.s. um heimasíðan liggur á einum føroyskum ambætara (servara) hjá føroyskum útbjóðara. Um økisnavnið (domænenavnið) til heimasíðuna verður selt av føroyskum útbjóðara, verður álagt útbjóðaranum at afturkalla økisnavnið (domænenavnið), um lýst verður við tubbaksvøru á viðkomandi heimasíðu. 
 
Undantiknar hesi meginreglu eru lýsingar í prentaðum bløðum og ritum, sum ikki eru skrivað ella prentað í Føroyum, og hvørs endamál ikki er at lýsa við tubbaksvørum, og rit, sum verða send til sølufólk, har lýsingin er ein partur av vanligu upplýsingini til sølufólk.

Undantiknir eru sølufaldarar í loftførum, har sølufaldarin verður útflýggjaður viðskiftafólkum undir flogferð. Sølufaldarar skulu tó ikki vísa myndir av tubbaksvørum.

Harafturat er tubbaksvøra undantikin, um so er, at hon verður brúkt í ítøkiligum upplýsingar- og ávaringartiltøkum ímóti royking, har endamálið er at minka um tubbaksnýtsluna.
 
Undantikin eru tubbaksvøra, skelti, spjøldur, myndir o.a., tá hesi verða brúkt í upplýsingar- og ávaringartiltøkum móti royking. 
 

Til § 9:

Skotið verður upp, at ikki verður loyvt at sýna fram ella at lata tubbaksvørur liggja soleiðis, at tær eru sjónligar á støðum á sølustøðum, har almenningurin hevur atgongd. Ikki er loyvt sølustøðum at gera vart við, hvørki beinleiðis ella óbeinleiðis, at tey selja tubbaksvørur. Sum eitt framhald av hesum, er heldur ikki loyvt at gera vart við, at tubbaksvørur ikki mugu seljast til persónar yngri enn 18 ár. Vanligt er, at tubbaksvørur eru á sera sjónligum støðum á sølustøðunum, aloftast beint við gjaldstaðið (kassan). At loyvt ikki verður at hava tubbaksvørur á sjónligum støðum í sølustøðunum kemst av, at tubbaksvørur eru sera heilsuskaðiligar, og tær skulu tískil ikki skiljast og sýnast fram, sum aðrar vanligar søluvørur. 
Til § 10:

Loyvt er ikki at selja tubbaksvørur í sjálvtøkum (automatum). Á henda hátt verður forðað fyri, at børn og ung yngri enn 18 ár kunnu keypa tubbaksvørur, hóast tey ikki lúka ásetta aldursmarkið fyri keypi av slíkum vørum.
 

Til § 11:

Sambært hesi grein, er bert loyvt at selja tubbaksvøru í óupplatnum pakkum, t.v.s. tað er ikki loyvt at selja einstakar sigarettir úr upplatnum pakkum. Sigarettir kunnu bert seljast í pakkum á 10 stk. ella 20 stk. 
Til § 12:

Loyvt verður bert at flyta inn til Føroyar og selja tubbaksvørur, um hesar frammanundan eru merktar samsvarandi reglum, sum landsstýrismaðurin hevur ásett. Lógaruppskotið heimilar landsstýrismanninum at áseta í kunngerð, at tubbaksvørur skulu merkjast við ávaringartekstum og hámarki fyri innihaldinum av tjøruevni, nikotini og kolsúrevni v.m. í somu vørum. 
Til § 13:

Við tað at allar tubbaksvørur eru sera heilsuskaðiligar, er tað ikki loyvt at lýsa við, at summar tubbaksvørur ikki eru eins heilsuskaðiligar sum aðrar. Slík kunning er villeiðandi og kann geva fólki eina misvísandi fatan av, at summar tubbaksvørur eru sunnari enn aðrar.

Til § 14:

Aldursmarkið fyri keyp at tubbaksvørum er 18 ár. Um sølufólk ivast í aldrinum á keyparanum, hava sølufólk skyldu til at tryggja sær, at viðkomandi persónur lýkur aldursmarkið. Sølufólk hava í slíkum førum skyldu til at biðja keyparan skjalprógva aldur sín, og sølan kann hereftir bert fara fram, um keyparin lýkur lógarásetta aldursmarkið.
 
Ikki er loyvt sølufólki at selja tubbaksvørur til persón yngri enn 18 ár, hóast viðkomandi hevur við sær eina skrivliga fulltrú frá persóni, ið er eldri enn ásetta aldursmarkið, tað við siga 18 ár. Við sølufólk er at skilja tann persónur, felag, handil, fyritøka ella líknandi, ið hevur ábyrgdina av sølustaðnum. 
 

Í kunngerð nr. 118 frá 7. desember 1994 um proviantering av skipum og flogførum til nýtslu umborð ella til sølu til ferðafólk eru ásetingar um m.a. hvørjar nøgdir av tubbaksvørum manningin kann keypa toll- og avgjaldsfrítt til nýtslu umboð. Í kunngerðini er ikki ásett eitt aldursmark fyri, nær keyp av tubbaksvørum kann fara fram. Men við tað at tubbakslógin fevnir um føroyskt lóggávuøkið, er 18 ára aldursmarkið, sum er galdandi sambært tubbakslógini, eisini galdandi í sambandi við proviantering av skipum og flogførum til egna nýtslu umboð hjá manningini.

Harumframt er ikki loyvt at lata persónum yngri enn 18 ár tubbak. 
Til § 15:

Persónar, ið hava fylt 18 ár, og sum koma til Føroyar við skipi, báti, flogfari ella líknandi, kunnu taka við sær tubbaksvørur til egna nýtslu eftir nærri reglum, sum landsstýrið hevur ásett.

Til § 16:

Sambært lógaruppskotinum skulu Arbeiðseftirlitið, Skipaeftirlitið og Løgreglan hava alment eftirlit við, at ásetingarnar í hesi lóg verða hildnar. Arbeiðseftirlitið útinnir longu eftirlit við arbeiðsplássum sambært lógini um arbeiðsumhvørvi, ið eisini fevnir um heilsulig krøv til arbeiðspláss. Arbeiðseftirlitið kemur sum partur av sínum virksemi kring landið í eftirlitsørindum og tí verður tað mett hóskandi, at Arbeiðseftirlitið, sum partur av tí virkseminum, eisini útinnir eftirlit sambært hesi lóg. Somuleiðis verður mett hóskandi, at Skipaeftirlitið eisini útinnir eftirlitið eftir hesi lóg, sum part av tí virksemi Skipaeftirlitið longu útinnir umborð á skipum, sambært lógini um trygd á sjónum. Hartil kemur so løgreglan.


Til § 17:

Í lógaruppskotinum verður ásett, at brot á ásetingarnar í tubbakslógini verða sektað við bót. Persónur, ið roykir í stríð við § 3 og § 4 verður revsaður við bót uppá 1.200 kr. Fyri likamligar og løgfrøðiligar persónar, fevndir av § 7, stk. 1 , ið ikki røkja sína skyldu, verður revsað við bót uppá 2.400 kr. Talan kann bæði verða um bót til fyritøkuna og stjórar, leiðarar í fyritøkuni hvør sær. Fyri brot á §§ 8-14 verður revsað við bót á millum 5.000 kr. og 20.000 kr. Fyri endurtøkubrot innan 5 áraskeið, verður bótin hækkað við 50% hvørja ferð. Bøturnar verða prístalsjavnaðar við ársbyrjan – fyrstu ferð 1. januar 2009 við útgangsstøði í 1. januar 2008.
 
Til § 18:

Lógin fær gildi dagin eftir, at hon er kunngjørd.

Almanna- og heilsumálaráðið, XX. september 2007

Hans Pauli Strøm

landsstýrismaður

/  Poul Geert Hansen

Aðalráð:

1. Løgmansskrivstovan 

2. Vinnumálaráðið

3. Mentamálaráðið

4. Innlendismálaráðið

5. Fiskimálaráðið 

6. Fíggjarmálaráðið

Almennir stovnar:

7. Landssjúkrahúsið

8. Klaksvíkar Sjúkrahús

9. Suðuroyar Sjúkrahús

10. Sjúklingahotellið Tórshavn

11. Deildin fyri Arbeiðs- og Almannaheilsu 

12. Nærverkið

13. Barnatænastan

14. Arbeiðseftirlitið

15. Skipaeftirlitið

16. Landsapotekarin

17. Toll- & Skatt 

18. Strandfaraskip Landsins

19. Flogvøllurin (Statens Luftfartsvæsen í Vágum)

20. Hvíldarheimið Naina

21. Landslæknin

22. Føroya Landfúti

23. Kriminalforsorgin

Ráðgevandi ráð/nevndir hjá landsstýrismanninum:

24. Fyribyrgingarráðið

25. Sjúklingaráðið

26. Ráðið fyri Brekað

Sjúklingafeløg:

27. Meginfelag teirra Brekaðu í Føroyum (MBF)

28. Føroya Astma- og Allergifelagið

29. Diabetesfelagfelag Føroya

30. Føroya Felag Móti Krabbameini

31. Alzheimerfelagið

32. Hjartafelagið

33. Heilafelagið

34. Lungafelagið

35. Sjúklingafelagið

36. Sinnisbati

37. Javni

Fakfeløg (í heilsuverkinum):

38. Serlæknafelag Føroya

39. Læknafelag Føroya

40. Læknaráðið á Landssjúkrahúsinum

41. Hjálpalæknaráð Føroya

42. Kommunulæknafelag Føroya

43. Felagið Føroyskir Sjúkrarøktarfrøðingar

44. Almanna- og heilsurøktarafelagið

45. Heilsuhjálparafelag Føroya

46. Ljósmøðrafelag Føroya

47. Føroyskir Fysioterapeutar

48. Føroyskir Ergoterapeutar

49. Bioanalytikarafelagið

50. Tannlæknafelag

51. Psykiatrifelag Føroya

Fakfeløg (onnur):

52. Starvsmannafelagið

53. Føroya Arbeiðarafelag

54. Havnar Arbeiðsmannafelag

55. Havnar Arbeiðskvinnufelag

56. Klaksvíkar Arbeiðsmannafelag

57. Klaksvíkar Arbeiðskvinnufelag

58. Føroya Fiskimannafelag

59. Føroya Lærarafelag

60. Føroya Pedagogfelag

61. Landsfelag føroyinga í útbúgving (LFÚ)

62. Føroya Ungdómsráð

Arbeiðsgevarafeløg:

63. Kommunala Arbeiðsgevarafelagið

64. Vinnuhúsið

65. Føroya Keypmannafelag 

66. Gistingar- og Matstovufelag Føroya

67. Aksturfelagvinnufelagið Samfylking

68. Føroya Reiðarafelag

Kommunufelagsskapir:

69. Føroya Kommunufelag

70. Kommunufelagssamskipan Føroya

Vinnufyritøkur

71. Atlantic Airways

72. Smyril Line

